b"\n_START_ARTICLE_\nChad Michael Murray\n_START_SECTION_\n\xc5\xbdivotopis\n_START_PARAGRAPH_\nMurray je ro\xc4\x91en u gradu Buffalo u saveznoj dr\xc5\xbeavi New York. Kratko vrijeme proveo je u braku s kolegicom iz Tree Hilla, Sophijom Bush, s kojom se upoznao upravo na snimanju spomenute serije. Vjen\xc4\x8danje je odr\xc5\xbeano 16. travnja 2005., no samo pet mjeseci kasnije Sophia Bush podnijela je zahtjev za poni\xc5\xa1tenje braka._NEWLINE_Nakon rastave, Murray se zaru\xc4\x8dio s Kenzie Dalton, koja se tako\xc4\x91er nakratko pojavila u seriji Tree Hill, a u novinama je objavljeno da su se po\xc4\x8deli vi\xc4\x91ati u prosincu 2005. godine.\n_START_SECTION_\nKarijera\n_START_PARAGRAPH_\nChad Michael Murray zapo\xc4\x8deo je svoju karijeru 2000. godine u serijama Gilmoreice, Diagnosis Murder i Undressed i u njima se pojavljivao u epizodnim ulogama, s \xc4\x8dime je nastavio i u 2001. godini kada se pojavio u popularnoj teen-seriji Dawson's Creek te u seriji Magiddo:The Omega Code 2. No, 2001. su do\xc5\xa1le i dvije uloge na velikom platnu u filmovima Murphy's Dozen i Aftermath. Godina 2003. je za njega bila uspje\xc5\xa1na: prvo se pojavio u epizodnoj ulozi u seriji CSI, u filmovima \xc5\xa0a\xc5\xa1avi petak s Lindsay Lohan i The Lone Ranger, a zatim je do\xc5\xa1la uloga koja ga je proslavila, ona u seriji One Tree Hill. Godine 2004. je glumio u filmu Pepeljugina pri\xc4\x8da s Hilary Duff, a 2005. u filmu Ku\xc4\x87a vo\xc5\xa1tanih figura u kojem je glumila i slavna Paris Hilton. Godine 2006. je glumio u filmu Home of the Brave. Na veliko razo\xc4\x8daranje fanova serije, ali i samih glumaca, odmah na po\xc4\x8detku sedme sezone Chad Michael Murray i kolegica Hilarie Burton odlaze iz gradi\xc4\x87a Tree Hill. Iako za ta dva lika, Peyton i Lucasa, producenti o\xc4\x8dito vi\xc5\xa1e nisu na\xc5\xa1li mjesta u scenariju, Chad se u jednoj epizodi oku\xc5\xa1ao i iza kamera."